Title: Správa o stave plnenie projektov modernizácie mobilného parku Železničnej spoločnosti Slovensko, a
Author: Your User Name
Last saved by: juhasm

Správa o stave plnenia projektov modernizácie mobilného parku
Železničnej spoločnosti Slovensko, a.s. za roky 2008 a 2009

Uznesením vlády SR č. 1085 zo dňa 19. 12. 2007 bola schválená Modernizácia a rozvoj mobilného parku Železničnej spoločnosti Slovensko, a. s., na obdobie rokov 2008 – 2010 (2012) v rozsahu projektov podľa prílohy číslo 1 a 2:

1)	Investičná štátna podpora a podpora z fondov EÚ - financovanie zo zdrojov EÚ a spolufinancovanie zo ŠR SR 

2)	Kapitálové výdavky za ZSSK na modernizáciu parku mobilných prostriedkov 

1)	Investičná štátna podpora a podpora z fondov EÚ (financovanie  zo zdrojov EÚ a spolufinancovanie zo ŠR)

Príloha č. 1 uznesenia Vlády SR č. 1085/2007 upravovala tzv. Investičnú štátnu podporu a podporu z fondov EÚ na modernizáciu parku mobilných prostriedkov ZSSK. Projekty uvedené v tejto prílohe boli určené na spolufinancovanie z fondov EÚ v rámci Operačného programu Doprava SR 2007 - 2013. Išlo o tieto projekty: 

1)	nákup 10 ks dvojpodlažných elektrických jednotiek pre prímestskú dopravu (ďalej „EPJ“),
2)	nákup 10 ks dvojpodlažných súprav „push – pull“ pre prímestskú dopravu (ďalej „PP“) vrátane modernizácie 10 ks elektrických rušňov radu 263 a nákupu 2 ks elektrických trojsystémových rušňov,
3)	nákup 12 ks motorových jednotiek pre medziregionálnu dopravu (ďalej len „DMJ“ – dieselová motorová jednotka).

Všetky tri vyššie uvedené projekty zamerané na obnovu parku ŽKV ZSSK sú financované z prioritnej osi č. 6 OPD 2007 – 2013 „Železničná verejná osobná doprava“, Opatrenie 6.1 „Obnova parku železničných mobilných prostriedkov“. „Projekt obnovy ŽKV ZSSK, a.s. pre prímestskú a medziregionálnu verejnú železničnú dopravu SR“ je financovaný z Európskeho fondu regionálneho rozvoja (ďalej len „ERDF“).
Cieľom projektu je zlepšenie kvality a rozšírenie služieb osobnej železničnej dopravy prostredníctvom obnovy a modernizácie parku ŽKV. Z regionálneho hľadiska projekt zasahuje všetky samosprávne kraje Slovenska s výnimkou Banskobystrického kraja. Aktivity projektu realizované v Bratislavskom kraji, ktorý nie je oprávneným regiónom pre pomoc z ERDF sú financované zo zdrojov prijímateľa. 
V súčasnosti sú všetky tri projekty v stave implementácie a sú v súlade s časovým plánom projektu (podľa záverov 1. priebežnej monitorovacej správy predloženej k 15. 02. 2010 na RO). K termínu predloženia správy na rokovanie vlády boli rozpracované u zhotoviteľov prvé prototypy ŽKV, pričom pri EPJ sú finalizované skúšky a schvaľovanie prvého už ukončeného vozidla u zhotoviteľa.
Všetky tri technické riešenia Projektu majú svojich zhotoviteľov; v dvoch prípadoch ide o českého výrobcu dráhových vozidiel (v rámci ŠKODA HOLDING: ŠKODA VAGONKA, a. s., so sídlom v Ostrave a ŠKODA TRANSPORTATION, a. s., so sídlom v Plzni), v jednom prípade je zhotoviteľom dráhových vozidiel slovenský výrobca (ŽOS Vrútky, a. s.). 

Podľa článku č. 41 nariadenia Rady (ES) č. 1083/2006 predstavuje Projekt obnovy parku ŽKV ZSSK, a. s., tzv. „Veľký projekt“ podliehajúci dvojstupňovému schvaľovaciemu konaniu. Žiadosť o nenávratný finančný príspevok bola predložená na RO dňa 07. 04. 2009. Táto bola po vykonaní odborného hodnotenia a schválení RO OPD zaslaná dňa 30. 06. 2009 na schválenie EK. Listom zo dňa 19. 08. 2009 bolo zo strany EK prerušené konanie o žiadosti a vznesené pripomienky k predloženej žiadosti. Konečné rozhodnutie o žiadosti očakávame v 1. polroku 2010.

Nadobudnutím účinnosti Zmluvy o poskytnutí NFP (24. 08. 2009) uzatvorenou medzi MDPT SR a ZSSK, v súlade s ustanoveniami § 18 zákona č. 528/2008 Z. z. o pomoci a podpore poskytovanej z fondov ES, ZSSK sa stala Prijímateľom NFP pred rozhodnutím EK. V súčasnosti zazmluvnená výška NFP predstavuje čiastku 176 317 475,00 EUR čo vo vzťahu k celkovým investičným nákladom Projektu vo výške 231 960 018,00 EUR predstavuje 76%. Na úhradu NFP sú oprávnené iba investičné náklady, t.j. sumy faktúr bez DPH; ZSSK však znáša aj všetky ostatné neoprávnené výdavky Projektu (dofinancovanie do plnej výšky investičných nákladov), ktoré financuje z cudzích zdrojov (úveru). Nadobudnutím účinnosti Zmluvy o poskytnutí NFP, ZSSK nadobudla oprávnenie predkladať jednotlivé Žiadosti o platbu. K 15. 03. 2010 boli uskutočnené a prijaté tri refundácie (príjem NFP) vo výške 17 631 163,18 EUR (za zálohové faktúry projektov EPJ, PP a DMJ). Podrobné vyhodnotenie je urobené v prílohe č. 1 (bod A až D).

Plán investičnej štátnej podpory a podpory EÚ je v prípade projektov financovaných z eurofondov de facto transformovaný Plán dodávok euroŽKV a Plán ich financovania. Financovanie je riešené každoročne prostredníctvom kapitálových výdavkov ŠR SR pre daný rozpočtový rok v rámci bežného rozpočtového procesu. Rovnako, prijímatelia NFP ¼ ročne hlásia Riadiacemu orgánu tzv. Odhad očakávaných výdavkov, tak aby sa dali čo najpresnejšie plánovať výdavky ŠR SR. V oboch prípadoch sa teda vychádza z aktuálnych harmonogramov dodávok a zohľadňuje sa zazmluvnená výška NFP. 

2)	Kapitálové výdavky za ZSSK na modernizáciu parku mobilných prostriedkov – vládou SR schválený materiál

V zmysle schváleného materiálu „Modernizácia a rozvoj mobilného parku Železničnej spoločnosti Slovensko, a. s., na obdobie rokov 2008 – 2010 (2012)“ Železničná spoločnosť Slovensko, a. s., požadovala zo štátneho rozpočtu prostredníctvom Ministerstva dopravy, pôšt a telekomunikácií SR štátnu dotáciu  na obnovu koľajových vozidiel na roky 2008 -2012 na vybrané projekty v celkovej výške  56 430 990 EUR (1 700 040 tis. Sk). Okrem využitia finančných zdrojov zo štátneho rozpočtu Železničná spoločnosť Slovensko, a. s., plánovala použiť na modernizáciu železničných koľajových vozidiel z vlastných, resp. iných finančných zdrojov v uvedenom období čiastku 82 339 674 EUR (2 480 565 tis. Sk), viď. príloha č. 2a a 2b.
Z celkového zoznamu dvanástich projektov bolo plánovaných šesť projektov s účasťou kapitálových výdavkov štátu a vlastných zdrojov vo výške 101 601 905 EUR  (3 060 859 tis. Sk). Čisto z kapitálovej dotácie boli plánované dva projekty vo výške 6 248 191 EUR (188 233 tis. Sk) a z vlastných, resp. iných zdrojov ZSSK štyri projekty s predpokladaným objemom 30 920 567 EUR ( 931 513 tis. Sk).
2A) Vyhodnotenie nákupu a modernizácia parku koľajových vozidiel za rok  2008 

Zo schválených dvanástich projektov podľa prílohy č. 3 Správy s celkovým investičným nákladom 34 086 238 EUR bolo v roku 2008 v zmysle akcionárom schváleného investičného plánu – 3. Zmena pripravené na realizáciu osem projektov z vlastných zdrojov financovania s celkovým investičným výdajom 41 373 730 EUR. Skutočne realizovaných bolo sedem projektov (príloha č. 3 Správy) v celkovej výške 41 023 201 EUR. Financovanie bolo zabezpečené vlastnými zdrojmi financovania spoločnosti tvorených odpismi, poskytnutou finančnou výpomocou z Eurofimy, poprípade inými úverovými zdrojmi. Z celkového preinvestovaného objemu na uvedené projekty bol v roku 2008 prefinancovaný z Eurofimy objem finančných prostriedkov vo výške 28 654 595 EUR. Na financovanie projektov podľa prílohy č. 3 Správy nebola v roku 2008 poskytnutá žiadna štátna dotácia. 

2B) Vyhodnotenie nákupu a modernizácia parku koľajových vozidiel za rok  2009 

Na základe Zmluvy o poskytnutí kapitálového transferu č. 55/190/2009 zo dňa 23. 03. 2009 v znení dodatkov bol z rozpočtovej kapitoly Ministerstva dopravy pôšt a telekomunikácií SR poskytnutý Železničnej spoločnosti Slovensko, a. s., kapitálový transfer vo výške 33 193 919 EUR. Z kapitálového transferu bolo financovaných 9 projektov zameraných na obnovu železničných koľajových vozidiel – oblasť hnacích vozidiel a osobných vozňov (príloha č. 4a Správy). Modernizácia a rekonštrukcia vozového parku má pozitívny dopad na životné prostredie, a to najmä znižovaním hluku a vibrácií, emisií spaľovacích motorov, znížením energetických nárokov. Prínosom pre životné prostredie je skutočnosť, že do rekonštruovaných osobných vozňov sa v rámci modernizácie zabuduje klimatizácia, vákuové WC, centrálne zdroje energie a modernizuje sa celý interiér vozňa. Projekty sa realizovali v súlade s akcionárom schváleným Investičným plánom na rok 2009 a boli spolufinancované  z vlastných alebo iných úverových zdrojov. 

V roku 2009 sa realizovali aj ďalšie 4 projekty, ktoré boli zamerané na modernizáciu, nákup  koľajových vozidiel a informačných technológií  (pol. č. 3, pol. č. 6, pol. č. 7 a pol. č. 12 – príloha č. 3 Správy), ktoré boli  financované z vlastných zdrojov a z finančnej výpomoci od Eurofimy s celkovým nákladom 23 953 368 EUR. Z uvedených projektov bol projekt „Modernizácia osobných vozňov pre diaľkové vlaky...“ financovaný z finančnej výpomoci od Eurofimy vo výške 18 350 000 EUR. 

ZSSK zrealizovala v rámci projektu č. 12 – Ostatné podporné investičné projekty v oblasti IT, ...(príloha č. 3 Správy) investície v roku 2008 vo výške 1 144 069 EUR a v roku 2009 vo výške 124 529 EUR.

Na základe uzatvorených zmluvných vzťahov a z toho vyplývajúcich harmonogramov dodávok boli rozpočty niektorých projektov v roku 2009 podľa prílohy č. 3 Správy zmenené v súlade s Investičným plánom – 5. Zmena, pričom celkový limit investícií na rok 2009 bol dodržaný. Skutočné náklady na realizáciu uvedených projektov v roku 2009 financované z vlastných alebo iných úverových zdrojov boli  vo výške 30 789 851 EUR.

Popis projektov realizovaných v roku 2008 a 2009 – príloha č. 3:

1)	Modernizácia HDV 362,363 (Unipulz) – položka č. 2

Cieľom modernizácie je náhrada vysoko poruchového meniča pomocných pohonov (UNIPULZ). Okrem zvýšenia prevádzkovej spoľahlivosti rušňa projekt sleduje zníženie energetickej spotreby a zníženie nákladov na údržbu a opravy. Montáž nového meniča pomocných pohonov zároveň vytvára podmienky pre modernizáciu klimatizácie stanovišťa vodiča dráhového vozidla (záväzok zamestnávateľa zo sociálneho programu).

2)	Inštalácia systému ETCS na HDV – položka č. 3

Nevyhnutnou podmienkou pre jazdu dráhových vozidiel na modernizovaných tratiach ŽSR s traťovou rýchlosťou vyššou ako 120 km/hod je vybavenie dráhového vozidla systémom ETCS (Európsky vlakový zabezpečovač). V nadväznosti na implementačný plán oznámený SR na EK (vyplýva z TSI CCS a súvisiacej legislatívy ES) je nevyhnutné najneskôr do konca roku 2015 inštalovať na vybrané hnacie dráhové vozidlá (radov 263, 350, 362 a 363) systém ETCS a vlakový rádiový systém GSM-R.
ZSSK pripravuje v rokoch 2010 – 2011 implementáciu systému GSM-R na 44 ks hnacích dráhových vozidiel (radov 263, 350 a 362) a v rokoch 2009 – 2011 implementáciu systému ETCS na 33 ks hnacích dráhových vozidiel (radov 350 a 362).

3)	Prestavba HDV 163 na 362  – položka č. 4

Elektrické rušne radu 163 (71E) dodané v roku 1986 predstavujú najstaršiu generáciu dráhových vozidiel s elektronickou reguláciou. Vzhľadom na dovŕšenie technickej a ekonomickej životnosti elektrickej výzbroje vozidiel ZSSK pripravili projekt prestavby vozidla jednosmernej trakcie (3 kV, DC) na dvojsystémové hnacie vozidlo 36X (3 kV DC, 25 kV, 50 Hz AC). Cieľom prestavby je zvýšiť prevádzkovú spoľahlivosť, zvýšiť energetickú účinnosť a znížiť náklady na údržbu a opravy. V nadväznosti na pripravovanú zmenu trakčného systému na tratiach ŽSR (trať Púchov – Košice ) sa zároveň vyrieši prevádzkový deficit dvojsystémových hnacích vozidiel. 
Z technického hľadiska bude pri modernizácii vykonaná komplexná výmena elektrickej výzbroje a radiaceho systému, doplnené viacčlenné riadenie, zvýšená maximálna konštrukčná rýchlosť na 160 km/hod, bezpečnostné úpravy na pojazde hnacieho vozidla (celistvé kolesá) a zároveň budú vykonané všetky úpravy vyplývajúce s legislatívy ES (TSI).

4)	Modernizácia osobných vozňov pre diaľkové vlaky 10 ks Bmpeer + 5ks Ampeer – položka č. 6

Projekt zahŕňa obstaranie novo vyrábaných veľkopriestorových klimatizovaných vozňov druhej triedy radu Bmpeer a prvej triedy radu Ampeer  s maximálnou konštrukčnou rýchlosťou 160 km/hod. Z technického hľadiska vozne spĺňajú najnovšie požiadavky predpisov pre medzinárodnú prevádzku.

5) Rekonštrukcia vozňov BRcm na WRRm + spoločenský – položka č. 7

Jedálenský a bufetový vozeň WRRmeer je modernizovaný klimatizovaný vozeň pre radenie do vlakových súprav s maximálnou rýchlosťou 160 km/hod. Vnútorný interiér vozňa je rozdelený na jedálenský priestor s celkovým počet sedadiel 24, v strede vozňa sa nachádza kuchynka a bistro, v ktorom je 19 sedadiel. Vozne sú prestavované z relatívne moderných ale málo využívaných vozňov radu BRcm úplnou zmenou interiéru vozňa.

6) Rekonštrukcia MV radu 810 na jednotky 813/913 – položka č. 8

Dvojčlánkovú jednotku tvoria pevne spojený motorový vozeň radu 813 a riadiaci vozeň radu 913. Jednotka je vyrobená zo zastaraného motorového vozňa radu 810 a prípojného vozňa radu 011. Zásadnou kvalitatívnou zmenou je možnosť bezbariérového prechodu medzi spojenými vozidlami a nové riešenie interiéru vozidla s celkovým počtom miest na sedenie 78 pevných a 5 sklopných sedadiel V rámci prestavby je zároveň modernizovaná trakčná výzbroj vozidla (spaľovací motor, trakčná a nápravová prevodovka). Uvedenou rekonštrukciou sa podstatne zvýši úroveň a kultúra cestovania na neelektrifikovaných tratiach regionálneho významu cca do 100 km, zlepšia environmentálne vplyvy (nižšie emisie, hluk) a znížia prevádzkové náklady na údržbu a spotreba pohonných hmôt. 

7) Modernizácia osobných vozňov Bmee na štandard RIC – položka č. 9

Osobné vozne radu Bmee dodané v rokoch 1986 – 1987 spĺňajú z konštrukčného hľadiska väčšinu požiadaviek vyplývajúcich z medzinárodných dohovorov a predpisov ES. Po vykonaní finančne relatívne nenáročných úprav interiéru a elektrickej výzbroje je možné dosiahnuť štandard podľa dohovoru RIC. Úpravy pozostávajú z náhrady nespoľahlivého centrálneho zdroja energie (CZE), dosadenia klimatizácie, uzavretého systému WC, nového interiéru vozňa, informačných systémov pre cestujúcich, rozvodov pre napájanie PC a nového „antigrafiti“ náteru skrine vozňa. 

8) Energetický dispečing a systém merania spotreby elektr. energie na 197 hnacích vozidlách radov 162, 240, 263, 362, 460, 560 – položka č. 10

Druhá etapa implementácie systému merania odberu elektrickej energie dráhových vozidiel. Prostredníctvom „Energetického dispečingu“ umožňuje aktívne riadenie spotreby, presné plánovanie odberov a aktívne pôsobenie ZSSK na trhu s elektrickou energiou. Okrem fakturačných údajov o odbere elektrickej energie zariadenia poskytujú ďalšie dôležité informácie o vlaku a jeho okamžitú polohu na trati prostredníctvom GPS (Global Position System). Pilotný projekt bol odštartovaný v roku 2007 montážou meracích zariadení na 9 ks HDV. V rokoch 2008 – 2009 boli nainštalované meracie zariadenia na 172 ks HDV. V rokoch 2009 – 2010 projekt pokračuje  2. Etapou projektu – Energetický dispečing.

9) Modernizácia Bdt – položka č. 13

Projekt zahŕňa komplexnú modernizáciu interiéru a elektrickej výzbroje osobných vozňov radu Bdt dodaných v rokoch 1986 – 1991, ktoré sú radené do osobných vlakov na stredné vzdialenosti. Z technického hľadiska modernizácia pozostáva z úplnej výmeny interiéru vozňa (sedadlá, obklady, okná, dvere), dosadenia klimatizácie, WC s uzavretým odpadovým systémom, informačných systémov pre cestujúcich a prepravného vybavenia (stojany na bicykle, napájacie zásuvky pre PC). Cieľom modernizácie je štandardizácia služieb v osobných vlakoch a zlepšenie kultúry cestovania.

10) Výmena nápravových prevodoviek 812  – položka č. 14

Predmetom vykonávaných úprav je výmena nespoľahlivých nápravových prevodoviek (NKR 16-82, TEKR 12-160-50, TEKR 12-160-70, TEKR 12-160-71)  použitých na motorových vozňoch radu 812 do inventárneho čísla 056. Náklady na dielenskú opravu prevodoviek tvoria cca 80 % ceny novej spoľahlivejšej nápravovej prevodovky (typ Gmeinder 180H/292), ktoré sa začali montovať pri modernizácii do motorových vozňov od inventárneho čísla 057.  Cieľom je zvýšiť spoľahlivosť motorového vozňa a znížiť náklady na údržbu. 

11) Rekonštrukcia HDV r. 735 na r. 736 – položka č. 15
Predmetom modernizácie je prestavba zastaraného motorového rušňa radu 735 na motorový rušeň radu 736 (nový spaľovací motor, elektrická výzbroj, riadenie, skriňa a vybavenie pre elektrické vykurovanie vlaku), ktorý by mal byť prioritne nasadený na vozbu krátkych vlakov zložených z vozňov klasickej stavby na vedľajších nelektrifikovaných tratiach.

12) Montáž CZE EVPÚ A. Dubnica (WLAB) – položka č. 16

Lôžkové vozne WLABmee predstavujú prakticky najmodernejšie osobné vozne ZSSK (aj v európskom meradle). 10 ks lôžkových vozňov pôvodne vyrobených pre RŽD, ktoré boli dodané v roku 1996 je prioritne nasadených v medzinárodnej doprave. V prevádzke sú často vyraďované pre poruchu centrálneho zdroja zásobovania elektrickou energiou (CZE). Modernizácia pozostáva z náhrady pôvodného nespoľahlivého centrálneho zdroja za spoľahlivý, moderný, centrálny zdroj, ktorý je unifikovaný s ostatnými modernizovanými vozňami ZSSK. Sekundárnym cieľom projektu je zníženie nákladov na údržbu a celkových prestojov vozňa pri opravách (termíny dodávok náhradných dielov z SRN).

2C) Nákup a modernizácia parku koľajových vozidiel v rokoch 2010, 2011 a 2012 

ZSSK ako železničný dopravca disponuje širokou škálou ŽKV, ktoré sú základným výrobným prostriedkom pre jej existenciu a zároveň aj kritériom úspechu na trhu dopravy. Súčasný stav koľajových vozidiel zodpovedá ich vekovej štruktúre a nasadeniu v prevádzke, čím priamo ovplyvňuje nároky na údržbu, efektívnosť prevádzky, komfort cestovania a celkovú kvalitu osobnej dopravy. ZSSK sa snaží riešiť  problémy s mobilným parkom najmä rekonštrukciou a modernizáciou, čo postupne vedie k zníženiu poruchovosti a miernemu zlepšeniu komfortu cestovania. 
Súčasná potreba vozňov potrebná pre naplnenie GVD je 860 vozňov + 30 % záloha (1118 ks osobných vozňov), pričom priemerný vek vozňov je 23,66 roka (stav k 1. polroku 2009). Koeficient obnovy vozňového parku bol (1. polroku 2009)  na úrovni 3,98% čo je v súlade so schváleným plánom obnovy, nákupu a plánom vyraďovania osobných vozňov. Z pohľadu plynulého zabezpečenia dopravy je významným faktorom aj technický stav a funkčnosť HDV. Index veku HDV bol k 1. polroku 2009 na úrovni 23,41 roka čo negatívne ovplyvňuje prevádzkyschopnosť, celkové požiadavky na úroveň servisu a náklady na prevádzku. Hodnota indexu veku HDV sa vyvíjala pozitívne, oproti roku 2008 sa zvýšila len o 0,08 % vďaka realizovaným investíciám.

Index veku vozňov je stanovený na základe celkového počtu osobných vozňov a ich veku.

Ministerstvo dopravy, pôšt a telekomunikácií SR, schválilo v decembri 2008 dokument „Stratégia Železničnej spoločnosti Slovensko, a. s., na roky 2009 až 2015“. Stratégia ZSSK zadefinovala strategické ciele zamerané na oblasti: financie, zákazník, organizácia a zdroje. Napĺňanie strategických cieľov sa sleduje a vyhodnocuje na základe 26 strategických ukazovateľov minimálne 2 krát do roka. Východiskovou úrovňou je rok 2007, hodnoty ukazovateľov na nasledujúce roky sú nastavené trendovo až do konca platnosti stratégie. Pre dosiahnutie strategických cieľov sa predpokladá realizovať investičné zámery najmä do oblasti obnovy mobilných prostriedkov v priebehu rokov 2009 až 2015 v celkovom objeme 615 347 tis. EUR so zámerom zlepšiť technický stav mobilných prostriedkov v spoločnosti. Po realizovaní investičných zámerov, ktoré sú súčasťou Strednodobého investičného plánu na roky 2009 až 2015 sa očakáva spomalenie starnutia vozového parku (v roku 2015 z hodnoty 32,42 na hodnotu 27,6 roka) a hnacích dráhových vozidiel (v roku 2015 z hodnoty 32,64 na hodnotu 22,05 roka).
Dňa 3. 3. 2010 vláda SR schválila Stratégiu rozvoja dopravy na Slovensku do roku 2020. Víziou stratégie je do roku 2020 zabezpečiť kvalitnú, dostupnú a integrovanú dopravnú infraštruktúru, vytvoriť konkurencieschopné dopravné služby, užívateľsky prijateľnú dopravu a ekologicky a energeticky efektívnu a bezpečnú dopravu. Z pohľadu strategického smerovania Železničnej spoločnosti Slovensko, a. s., je možné konštatovať, že schválená Stratégia rozvoja SR do roku 2020 korešponduje s platnou stratégiou Železničnej spoločnosti Slovensko, a. s. Pozitívom je najmä skutočnosť, že uvedená Stratégia uvažuje s investičnou podporou na rozvoj a modernizáciu mobilného praku na obdobie rokov 2010 až 2015 v celkovej sume cca 257,14 mil. EUR a zvýšenou úhradou výkonov SVZ na úrovni 200 mil. EUR ročne.
Železničná spoločnosť Slovensko, a. s., v zmysle akcionárom schváleného Investičného plánu na rok 2010 plánuje realizovať skupinu štyroch projektov financovaných z  kapitálového transferu na rok 2010 v celkovej výške 26 200 000 EUR (príloha č. 4b). Na základe schváleného Strednodobého investičného plánu na roky 2008-2015 a uzavretých zmluvných vzťahov na nákup a modernizáciu železničných koľajových vozidiel Železničná spoločnosť Slovensko, a. s., pokračuje v príprave a v realizácii investičných projektov v rokoch 2008-2012 v súlade so schváleným zoznamom projektov v zmysle uznesenia vlády SR č. 1085/2007 (12 projektov) a poskytnutým kapitálovým transferom v roku 2009 (9 projektov).
Na uvedený účel sú pre ZSSK, a. s. vyčlenené k 15. 04. 2010 finančné prostriedky vo výške 11 617 520 EUR (na základe Rozpočtového opatrenia MF SR č. 9/2010). Ďalšie navýšenie limitu výdavkov pre kapitolu MDPT SR bude predmetom ďalších rokovaní s Ministerstvom financií SR.
Vzhľadom na skutočnosť, že nie je súlad medzi údajmi uvedenými v materiáli schváleným vládou SR (Príloha č. 2) a akcionárom schváleným Strednodobým investičným plánom na roky 2009 – 2015, doplnili sme Správu o prílohu č. 5, v ktorej navrhované rozpočty na projekty v členení na kapitálové výdavky a vlastné zdroje zohľadňujú skutočne vynaložené finančné prostriedky z vlastných zdrojov roku 2008, z kapitálového transferu roku a vlastných zdrojov roku 2009, akcionárom schválený Strednodobý investičný plán na roky 2008-2015 a návrh investičných výdajov v zmysle uzavretých zmluvných vzťahov na uvedené projekty do roku 2012. Plánovanie je riešené každoročne prostredníctvom Investičných plánov a kapitálových výdavkov ŠR SR pre daný rozpočtový rok v rámci bežného rozpočtového procesu.

3. Financovanie investícií z Eurofimy

Železničná spoločnosť Slovensko, a. s., i jej predchodca ŽSR od roku 2001 využívali na financovanie obnovy a modernizácie železničných koľajových vozidiel ako hlavný zdroj finančné výpomoci od spoločnosti EUROFIMA (Európska spoločnosť pre financovanie koľajových vozidiel). 
EUROFIMA bola vytvorená štrnástimi krajinami “Dohovorom EUROFIMA” v roku 1955 (aktuálne 26 európskych krajín) za účelom zabezpečovania nákupu vozňového parku pre členské železnice za prijateľných cenových podmienok a vytvorenia spoločných technických a hlavne finančných zdrojov pre realizáciu modernizačných zámerov. 
Vláda SR v bode C.7. uznesenia vlády SR č. 544/1999 zo dňa 30. 6. 1999 uložila ministrovi dopravy pôšt a telekomunikácií SR v spolupráci so ŽSR spracovať plán vstupu ŽSR do akciovej spoločnosti EUROFIMA a ďalšieho postupu pri zabezpečovaní modernizácie mobilných prostriedkov prostredníctvom EUROFIMA. V roku 2000 sa ŽSR stali akcionármi spoločnosti EUROFIMA s podielom 0,2 %. Pri transformácii ŽSR prešli všetky práva a povinnosti akcionára v zmysle platných dohovorov na ZSSK. Následne došlo v roku 2002 k zvýšeniu podielu. Pri ďalšom rozdelení prešli od 1. 1. 2005 všetky práva a povinnosti na ZSSK. V súčasnosti vlastní ZSSK 1300 akcií, čo zodpovedá 0,5 % podielu na majetku spoločnosti EUROFIMA.
Ratifikáciou “Dohovoru EUROFIMA” sa vláda SR zaviazala plniť určité povinnosti, z ktorých najdôležitejšie je ručenie za finančné záväzky ZSSK vo vzťahu k EUROFIMA. Ďalšie povinnosti vlády SR podľa “Dohovoru EUROFIMA”, Štatútu a Základnej zmluvy sú vo všeobecnosti spojené s tým, aby umožnili ZSSK integračný proces s ostatnými štruktúrami EUROFIMA a uľahčili prácu EUROFIMA ako takej.
ZSSK (i predchodca ŽSR) uzatvárali zmluvy podľa štandardu EUROFIMA, ktorého podstatou je poskytnutie finančnej výpomoci na štandardne 10 ročné obdobie, pričom EUROFIMA je až do momentu splatenia finančnej výpomoci vlastníkom obstaraných koľajových vozidiel. ZSSK má právo používať tieto vozidlá a povinnosť zabezpečovať ich údržbu. Ak nie je ZSSK schopná splatiť finančnú výpomoc, pristúpi EUROFIMA k postihom od pokút až po stratu nároku na používanie vozidiel. 
Zásadnou výhodou členstva v EUROFIMA je veľmi priaznivá úroková miera financovania a dlhodobá splatnosť, ktoré EUROFIMA poskytuje. ZSSK pri poslednom kontrakte v roku 2009 získala (napriek finančnej kríze) úrokovú mieru na úrovni 6M EURIBOR plus 0,40%, čo je významne nižšia úroková miera než aktuálne ponuky na finančnom trhu (plus 3% a viac).
ZSSK resp. jej predchodca ŽSR prijala do roku 2009 na modernizáciu a nákup železničných koľajových vozidiel celkovo 12 tranží finančnej výpomoci z EUROFIMY v celkovom objeme 139 950 000 EUR. Splatnosť týchto tranží je jednorazová, postupne od roku 2011 do roku 2020.

Dlhodobé finančné výpomoci | Hodnota v EUR | Splatnosť
| 31.12.2009 |
Eurofima I. (kontrakt č. 2535) | 6 500 000 | 22.8.2011
Eurofima II. (kontrakt č. 2551) | 6 500 000 | 22.8.2011
Eurofima III. (kontrakt č. 2574) | 10 000 000 | 11.2.2013
Eurofima IV. (kontrakt č. 2593) | 15 000 000 | 4.2.2014
Eurofima V. (kontrakt č. 2616) | 10 000 000 | 4.2.2014
Eurofima VI. (kontrakt č. 2651) | 30 000 000 | 6.3.2015
Eurofima VII.A (kontrakt č. 2670) | 8 000 000 | 7.4.2016
Eurofima VII.B (kontrakt č. 2694) | 8 600 000 | 3.4.2017
Eurofima VIII.A (kontrakt č. 2718) | 14 000 000 | 3.4.2017
Eurofima VIII.B (kontrakt č. 2731) | 13 000 000 | 29.9.2020
Eurofima IX A (kontrakt č. 2753) | 11 106 400 | 29.9.2020
Eurofima IX B (kontrakt č. 2753) | 7 243 600 | 27.2.2012
Spolu | 139 950 000 |
Železničné koľajové vozidlá obstarané z finančných výpomocí z EUROFIMY sú využívané výlučne na realizáciu výkonov vo verejnom záujme v osobnej doprave, ktoré ZSSK poskytuje na základe zmluvy Slovenskej republike zastúpenej MDPT SR. Tieto výkony sú vzhľadom na každoročné možnosti štátneho rozpočtu na financovanie verejného záujmu vykonávané bez zisku, s každoročnou stratou, ktorú objednávateľ MDPT SR na základe auditovaných výsledkov uznáva. ZSSK tak dlhodobo negeneruje zisk, ktorý by mohol byť použitý na splácanie týchto finančných výpomocí. Z dôvodu dlhodobého neuhrádzania záväzku štátu voči ZSSK zo zmlúv o výkonoch vo verejnom záujme existuje reálny predpoklad, že ZSSK nedokáže z vlastných zdrojov splácať prijaté finančné výpomoci z EUROFIMY bez výrazného obmedzenia investícií v nasledujúcich 10 rokoch.
Pri zostavovaní návrhu rozpočtu na rok 2011 a východísk rozpočtu na roky 2012 – 2013 si MDPT SR uplatní požiadavku na plné krytie straty z výkonov vo verejnom záujme v železničnej osobnej doprave (vrátane primeraného zisku, v zmysle nariadenia EP a Rady (ES) č. 1370/2007 o službách vo verejnom záujme v železničnej osobnej doprave a zákona č. 514/2009 Z. z. o doprave na dráhach). Iba takto bude ZSSK schopná splácať finančnú výpomoc z EUROFIMY.

Zoznam použitých skratiek:

CZE | Centrálny zdroj energie
DMJ | Dieselmotorvé jednotky
DPH | Daň z pridanej hodnoty
EK | Európska komisia
EPJ | Elektrické poschodové jednotky
ERDF | Európsky fond regionálneho rozvoja
ES | Európske spoločenstvo
ETCS | Európsky vlakový zabezpečovač
EÚ | Európska únia
EUROFIMA | Európska spoločnosť pre financovanie koľajových vozidiel
GPS | Navigačný systém (Global Position System)
GSM-R | Digitálne rádio (železničné GSM)
GVD | Grafikon vlakovej dopravy
HDV | Hnacie dráhové vozidlo
IP | Investičný plán
MDPT SR | Ministerstvo dopravy, pôšt a telekomunikácií SR
NFP | Nenávratný finančný príspevok
OPD | Operačný program Doprava
PC | Osobný počítač (Personal computer)
POP | Prenosná osobná pokladnica
PP | Poschodových prímestských jednotiek typu Push-Pull
RIC | (Regolamento Internazionale delle carrozze) dohoda, podľa ktorej sa používajú osobné vozne v medzištátnej doprave
RO | Riadiaci orgán
RŽD | Ruské železnice (Российские железные дороги)
SRN | Nemecko (Spolková republika Nemecko)
SVZ | Služby vo verejnom záujme
ŠR | Štátny rozpočet
TSI CCS | Technické špecifikácie pre interoperabilitu – pre riadenie, zabezpečenie a návestenie (control-command and signalling)
UNIPULZ | Menič pomocných pohonov
VZ | Vlastné zdroje
ZSSK | Železničná spoločnosť Slovensko, a.s.
ŽKV | Železničné koľajové vozidlá
ŽOS | Železničné opravovne a strojárne
ŽSR | Železnice Slovenskej republiky

Prílohy

Zoznam príloh

Príloha 1 -  bod A) Investičná štátna podpora a podpora z fondov EÚ - Príloha č. 1 Uznesenia vlády č. 1085/2007, v mil. SKK
bod B) Investičná štátna podpora a podpora z fondov EÚ - Príloha č. 1 Uznesenia vlády č. 1085/2007, v EUR
bod C) Stav čerpania NFP - skutočnosť k 31.12.2008, k 31.12.2009 (stav po refundácii r. 2009; zdroje ZSSK sú vyčíslené v hodnotách po refundácii a bez DPH)
bod D) Plán Investičnej štátnej podpory a podpory z fondov EÚ v zmysle Operačného programu doprava SR 2007 - 2013 - pri zohľadnení zazmluvnenej výšky NFP zo dňa 24.08.2009, zazmluvnených harmonogramov dodávok Projektu v_1.0 a vysúťažených investičných nákladov (zdroje ZSSK sú vyčíslené v hodnotách po refundácii a bez DPH pozn.)
Príloha 2a - Kapitálové výdavky za ZSSK na modernizáciu parku mobilných prostriedkov - Príloha č. 2 Uznesenia vlády SR č. 1085/2007, v tis. Sk
Príloha 2b - Kapitálové výdavky za ZSSK na modernizáciu parku mobilných prostriedkov - Príloha č. 2 Uznesenia vlády SR č. 1085/2007, v EUR
Príloha 3 -   Štátny rozpočet - 2008-2012 - plán/ skutočnosť v EUR
Príloha 4a - Kapitálový transfer poskytnutý v roku 2009 - plán/ skutočnosť v EUR
Príloha 4b - Kapitálový transfer  - plánovaný v IP 2010 - v EUR
Príloha 5 -  Kapitálové výdavky za ZSSK na modernizáciu parku mobilných prostriedkov na roky 2008-2012 - aktualizácia (Stratégia ZSSK na roky 2009 - 2015)